
„Silensis“ imasi įmonių DI transformacijos: komandą stiprina R. Čepas ir R. Valūnas
Dirbtinio intelekto (DI) sprendimus verslui kurianti ir diegianti bendrovė „Silotech“ plečia veiklą ir pristato naują prekės ženklą „Silensis“. Jo veikla apims įmonių DI transformacijos paslaugas, jungiančias verslo strategiją ir praktinį technologinių sprendimų įgyvendinimą. Prie „Silensis“ komandos jungiasi verslininkas ir investuotojas Ričardas Čepas bei strategijos ir valdysenos ekspertas Rytis Valūnas.
Iki šiol „Silotech“ daugiausia dėmesio skyrė DI sprendimų kūrimui ir integravimui į įmonių veiklos procesus. Nauju prekės ženklu bendrovė siekia pereiti nuo pavienių technologinių sprendimų diegimo prie platesnės įmonių DI transformacijos – nustatyti verslo prioritetus, pertvarkyti procesus ir įvertinti pasiektus rezultatus.
15 metų patirtį technologijų srityje turintis „Silotech“ įkūrėjas ir „Silensis“ vadovas Marius Šilenskis sako, kad plėsti veiklą paskatino bendradarbiaujant su Lietuvos įmonėmis išryškėjęs poreikis DI sprendimus glaudžiau susieti su verslo tikslais ir praktiniu jų įgyvendinimu.
„Vien automatizuoti pavienes užduotis neužtenka. Svarbiausia nuspręsti, kokių verslo rezultatų siekiama, o tuomet pasirinkti tinkamus sprendimus ir įvertinti jų naudą. Vien greičiau parengtas dokumentas dar nereiškia, kad įmonė dirba efektyviau. Todėl mūsų tikslas – ne tik diegti technologijas, bet ir padėti įmonėms pasiekti apčiuopiamų rezultatų“, – teigia M. Šilenskis.
Pasak jo, „Silensis“ nėra susieta su vienu DI įrankių tiekėju – technologiniai sprendimai parenkami pagal įmonių poreikius ir jau naudojamas sistemas. Pokyčiai įgyvendinami etapais, vertinant jų poveikį visam verslui.
Prie komandos jungiasi patyrę verslo ekspertai
„Silensis“ komandą jau sudaro specialistai, įgyvendinantys DI projektus didelėse Lietuvos įmonėse. 
Tarp naujųjų komandos narių – R. Čepas, vienas iš nekilnojamojo turto paslaugų bendrovės „Newsec/Re&Solution“ ir investicijų valdymo bendrovės „Lords LB Asset Management“ įkūrėjų. Daugiau kaip 20 metų patirtį turintis verslininkas eis „Silensis“ valdybos pirmininko pareigas.
„DI leidžia trumpinti vertės grandines, mažinti savikainą ir auginti verslą su tais pačiais ištekliais. Konkurencinį pranašumą įgis tie, kurie šias galimybes pirmieji pavers veikiančiais sprendimais. Būtent todėl prisijungiau prie „Silensis“ – noriu, kad įmonės šį pokytį kurtų, o ne vytųsi“, – sako R. Čepas.
Valdybos nariu tapsiantis R. Valūnas turi 17 metų patirtį teisės ir įmonių valdysenos srityse, anksčiau buvo „KN Energies“ vadovybės narys, atsakingas už skaitmenizavimo ir inovacijų strategiją. „Silensis“ jis daugiausia dėmesio skirs DI valdysenai, įmonių pasirengimui pokyčiams, technologijų naudojimo rizikų valdymui, atitikčiai reikalavimams ir atsakomybių paskirstymui.
„Siekiame, kad įmonės DI sprendimus taikytų ne tik efektyviai, bet ir saugiai bei atsakingai. Tam svarbu tinkamai įvertinti ir valdyti jų keliamas rizikas, užtikrinti atitiktį reikalavimams ir aiškiai paskirstyti atsakomybę už technologijų naudojimą“, – akcentuoja R. Valūnas.
Už DI technologijų kūrimą, integravimą ir praktinį jų įgyvendinimą bus atsakingas „Silensis“ partneris ir technologijų vadovas Mantas Rainys, turintis daugiau kaip 18 metų patirtį informacinių technologijų srityje.

Apie „Silensis“
„Silensis“ – 2024 m. įkurtos bendrovės „Silotech“ prekės ženklas, padedantis įmonėms pritaikyti dirbtinį intelektą (DI) savo veikloje. Jo paslaugos apima verslo strategijos formavimą, pasirengimą pokyčiams, DI sprendimų kūrimą, diegimą bei jų teikiamos naudos vertinimą.

